《鸟雏行和黄树斋同年爵滋》
清代·简钧培

炎风扇空火云炽，赤日腾腾百鸟避。羽毛虽丰非所遭，不信尔鸟能自豪，且向大树将翔翱。

树上寄危巢，树下坦行路。雏饥求食母为哺，谁知反触行人怒。

绕树三匝枝无依，尔雏弱小斯见羁。别离生死不相顾，母鸟当亦愁高飞。

可怜得食还相觅，人海茫茫地频易。住久阶除性亦驯，早经忧患神犹惕。

母鸟日昨檐前呼，频来频去声乌乌。读君新诗我增感，天涯病羽伤羁孤。

解绦纵去亦何有，只恐云霄忘回首。本无责报听尔为，尚有余思待君剖。

君不见西风转瞬辽天廊，平原漠漠鸱声恶。刺空愿尔慎驱除，毋令累百输一鹗。

作者简介：简钧培，原名厥良，字梦岩，顺德人。嘉庆己卯举人。有《觉不觉诗钞》。